
Ο Αντιδήμαρχος Θεμιστοκλής Κοσμίδης στις εκδηλώσεις για την 83η επέτειο 
από το Ολοκαύτωμα του Λεχόβου
Ο Αντιδήμαρχος Θεμιστοκλής Κοσμίδης εκπροσώπησε τον Δήμο Κιλκίς στις εκδηλώσεις μνήμης και τιμής για την 83η επέτειο από το Ολοκαύτωμα του Λεχόβου, που πραγματοποιήθηκαν, χθες, στον ιστορικό οικισμό.
Το Λέχοβο έγινε παρανάλωμα του πυρός από τις ναζιστικές κατοχικές δυνάμεις τον Ιούλιο του 1943 σε αντίποινα για την ενεργή συμμετοχή των κατοίκων του στην εθνική αντίσταση. Το χωριό καιγόταν για τέσσερις ημέρες. Παράλληλα με την πυρπόληση και τη λεηλασία του Λεχόβου, οι Γερμανοί εκτόπισαν βίαια τα γυναικόπαιδα στις γύρω περιοχές και αιχμαλώτισαν τους άνδρες κατοίκους του σε στρατόπεδο της Πτολεμαϊδας.
Το τελετουργικό περιλάμβανε αρχιερατική θεία λειτουργία στον Ιερό Ναό Αγίου Δημητρίου, επιμνημόσυνη δέηση στο Μνημείο Αγωνιστών της Εθνικής Αντίστασης, τόπο συγκέντρωσης των κατοίκων από τους Γερμανούς, και ομιλία για το χρονικό του Ολοκαυτώματος από τον φιλόλογο Ζήση Τσάμη.
Στη μνήμη των θυμάτων της θηριωδίας τηρήθηκε σιγή ενός λεπτού και ακολούθησε η ανάκρουση του εθνικού μας ύμνου. 
Τις εκδηλώσεις διοργάνωσε ο Δήμος Αμυνταίου σε συνεργασία με τη Δημοτική Κοινότητα Λεχόβου και το τοπικό Εκκλησιαστικό Συμβούλιο του Ιερού Ναού. 
